|  |
| --- |
| «Ю.А.Гагарин атындағы №1 Күршім орта мектебі» КММ |
| ***«Ұрпаққа үлгі ерлік.»*** |
| Тәрбие сағаты |
|  |
| **Дайындаған: 11а сынып жетекшісі Жунусова Г.А.** |

|  |
| --- |
| Жас ұрпақты тарихымызды тереңнен тануға баулу. Оқушылардың Отан тарихына деген сүйіспеншіліктерін арттыру, жеңіс салтанатын көре алмай кеткен боздақтардың ерлік істеріне тағзым етуге, өз халқымыздың тарихын құрметтей білуге, дүние жүзіндегі басқа ұлт өкілдерінің достығын нығайтуға тәрбиелеу. |



Мақсаты:

1.Ұлы Отан соғысы , оның зардаптары, Ұлы жеңістің мән-маңызы туралы мағлұмат беру;  
2. Отан үшін жан қиған аталар мен апалардың, қазіргі таңдағы арамызда жүрген ардагерлеріміздің ерліктерін үлгі ете отырып , Қазақстандықтардың ерліктерімен таныстырып, ой-өрісін дамыту, оларды құрметтеуге тәрбиелеу;  
3. Отансүйгіштікке, елжандылыққа, батылдыққа шыншылдыққа баулу;  
4. Оқушылар үлкен адамдарды сыйлай білуге, оларды қадірлеуге тәрбиелеу.

Көрнекіліктер: плакатка жазылған нақыл сөздер, батырлардың суреттері, буклеттер, оқушылар салған суреттер, слайд мәліметтері, гүлдер , шарлар.

Өтілу барысы: Сынып ішін безендіру.

**Мұғалім:**  
-Тарих кеші үнемі жаңаланып отырады. Десе де ұмытылмайтын, ескірмейтін тарихи оқиғалар болады. Соның бірі әлемді дүр сілкіндірген екінші дүниежүзілік соғыстың қасіреті мен Ұлы Жеңістің қасиетін батыр ағаларымыз бен апаларымыздың ерлігін ешкім де ешқашан да ұмытпақ емес.

**Көрініс:** ***«21 маусым 1941 жыл»***

21 маусым күні өткен оқушылардың мектеп бітіру кешінен қайтып келе жатқан сәті.

Кенет радиодан: «Тыңдаңыздар, тыңдаңыздарІ Сөйлеп тұрған Москва! 1941 жылы 22 маусым күні фашистік Германия тұтқиылдан соғыс жариялап, елімізге басып кірді.»

**1 түлек- қыз бала:** «Соғыс, соғыс дейді, естідіңдер ме? Сұмдық- ай енді қайтық? Күніміз не болар екен?»

**2 түлек-қыз бала:** «Қойыңдар жамандық шақырмай. Ел шетіне жау тисе, арқа сүйер азаматтар бар емес пе?»

**3 түлек- ер бала:**

Ат басына күн туса,

Ауыздықпен су ішер

Ер басына күн туса,

Етігімен су кешер- деген бар емес пе, жыламаңдар, жастарыңды тиыңдар!

**Бәрі:** Отан үшін аттанайық!

*(түлектер көріністі аяқтап шығып кетеді)*

**1- Жүргізуші:**

Уа, халқым!

Күн туды сенің басыңа,

Жау кірді сенің жеріңе,

Сұм фашистен қорғауға,

Аттан , халқым майданға!

**2- Жүргізуші:**  
Бұлт түнеріп аспаннан  
Талмай көзден жас тамған  
Тұтқиылдан жау тиіп  
Қырғын соғыс басталған

*(баяу музыка ойнап тұрады)*

**1- Жүргізуші:** 1941 жылы маусымның 22 – сінде Гитлерлік Германия Отанымызға соғыс жарияламастан опасыздықпен шабуыл жасады. Бұл күн қан майданда қаза тапқандармен фашистерден еріксіз қорлық көргендерді, тылда еңбек етіп аштан қырылғандарды еске салады.

Бізді әрбір өткен жыл Ұлы Отан соғысының бірінші күніндегі оқиғалардан алыстатуда. Жеңіс үшін шыбын жандарын құрбан еткен бірнеше миллиондаған адамдардың есімдерін есте сақтап, 1418 азапты күн мен түнді болашақ үшін ерен еңбекпен, қайсар ерлікпен өткізгендерін ұмытуға болмайды. Көптеген соғыста жеңіске жеткен жауынгерлер өмірден озып, жыл сайын майданға қатысқан сарбаздардың саны қысқарып, қара тізім ұзарып барады. Сол сұрапыл соғыс заманын көзімен көрген куәгерлермен бірге тарихтың маңызды егжей-тегжейлі естеліктері де жоғалып бара жатқан сыңайлы. Сондықтан, біз соғыс туралы бәрін білеміз бе, Жеңістің шын бағасын түсінеміз бе және келер ұрпаққа жеңіс туралы ұғымды сақтап қала аламызба? - деген көкейкесті сұрақтар туындайды.

Осыдан 79 жыл бұрын бүкіл әлемді дүр сілкіндірген соғыс атты сойқан басталған болатын.

**1- Оқушы:**

Солдаттың көкірегі толы арманы,

Оқ жаңбыр астында да жоғалмады,

Отан мен анасы үшін «Алға» деді

Амал не,

Көпшілігі оралмады

**2- Оқушы:**  
Соғыс жалмап аға-іні бауырды,  
Зар жылатты тыныш жатқан ауылды.  
Жалғызынан айырыпты ананы,  
Әкесінен айырыпты баланы.

**2- Жүргізуші:** Соғысқа 61 мемлекет, дүние жүзі халқының 80%-ы қатысты. Соғыс қимылдары 40 мемлекет жерінде жүріп, 110 млн адам әскерге алынды. 50 — 55 млн адам қазаға ұшырады. Фашистік Германияның мақсаты бүкіл Кеңес халқын құлға айналдыру, жерін басып алу еді. Германия фюррері Адольф Гитлердің қанқұйлы саясаты Кеңес халқын дүр сілкіндірді.

**1- Жүргізуші:** Бүкіл Кеңес халқының 20-25 милионнан астам ержүрек ұлдары мен қыздары құрбан болды. Бұл соғыста милиондаған әйел жесір, балалар әкесіз қалды, аналар ұлдарынан айырылды, соғыстың қайғысы өзегін өртемеген, оның құрбандығына шалынбаған отбасы қалмады. Фашистік қарақшылар 1710 қала мен поселкілерді, 70 мың село мен деревняны құрытып жіберді. Ұлы Отан соғысына Қазақстаннан 1 млн. 870 мың адам қатысса, олардың басым көпшілігі ұрыс даласында қаза тапты, хабар- ошарсыз кетті. Жеңіс жеңілдікпен келген жоқ.

**2- Жүргізуші:** 1941 жылдың 22 маусымында басталып, үздіксіз 5 жылға, яғни 1 418 күнге созылған сұрапыл соғысқа Кеңес Одағы құрамындағы республикалардың азаматтарымен қатар қазақстандықтар да қатысты. Соңғы деректер бойынша Қазақстаннан майданға аттанған 1 млн 200 мың жауынгердің 600 мыңы соғыстан қайтып оралмады. Жалпы, бұрынғы Кеңес Одағының 27 миллионға жуық адамын жалмаған қанды қырғынға елімізден аттанғандардың ішінен 500-ден астам жауынгер 1934 жылы бекітілген ең жоғарғы Кеңес Одағының Батыры атанған болатын, оның 100-ден астамы - қазақтар.

*(слайд статистика)*

**Көрініс: *«Отан үшін отқа түс».***

(шағын бөлмеде қабырғадағы картаға мұқият қарап, генерал тұрады).

**Генерал:** Қап! Мына фашист иттің тікендей қадалып тұрғанын қарашы! Соқыр ішектей созылып тұрғанын лағалеттің.

*(осы кезде Бауыржан кіреді)*

**Бауыржан:** Бұйрығыңыз бойынша келіп тұрмын жолдас генерал!

**Генерал:** Ах, соғыс, соғыс! Майдан, қырғын арпалыс, қылшылдаған аяз, қасарысқан дұшпан. Осының барлығына шыдау керек.

**Бауыржан:** Тізе бүгіп тірі жүргеннен, тік тұрып өлген артық емес пе?! Шыдаймыз, жеңеміз жауды!

**Генерал:** Капитан Момышұлы, сізге батальоныңызбен бірге Москва түбін жаудан азат етуді бұйырамын.

**Бауыржан:** Құп болады жолдас генерал.

*(көрініс аяқталады)*

**1- Жүргізуші:** Қызыл армия Москва түбінде Гитлерлік басқыншыларды алғаш рет жеңді. Бұл шайқаста Бауыржан Момышұлы басқарған батальон ерліктің тамаша үлгісін көрсетіп, жауды ойсырата жеңді. Фашистердің Москва түбінде жеңілуі Ұлы Отан Соғысындағы түбегелі бетбұрыс болды.

**2- Жүргізуші:** Соғыс кезінде оқ атылмады демесе, ауылдағы тіршіліктің қиындығы майдандағыдан кем болған жоқ. Аналар мен балалар, ақсақалды аталар бәріне төзді. Таңның атысынан күннің батысына дейін ферманың жұмысымен әскерлерге арнап шұлық тоқыды.

**1- Оқушы:**

Сағынышты қам көңілмен ұласып,

Күз аспаны бірде күңгірт, бірде ашық.

Қыршын қазақ отыр окоп ішінде,

Ән серігі-домбырамен сырласып.

Сағынғаны Сарыарқаның өлкесі

Сағынғаны Алатаудың өркеші,

Сағынғаны ақжайықтың толқыны

Сағынғаны кербез сұлу еркесі

**2- Оқушы:** Ат ауыздығымен су ішкен, ер етігімен су кешкен сұрапыл соғыста ерлермен бірге  қолдарына қару алып, Отанын қорғауға біздің батыр апаларымыз шығыс жұлдыздары Әлия Молдағұлова мен Мәншүк Мәметова ерлік көрсетіп, батырлықпен қаза  тапты.

(*Мәншүк әнін орындау.)*

  
**Мұғалім:-** Иә, кеудесін оққа төсеген қазақтың қарапайым қызы Мәншүк қас дұшпанынан елін қорғаған еді. Ол анасын, туған жерін қатты сағынғанда, қолы қалт босағанда анасына жазған сағыныш хаттары бір толастаған емес. Бұл 1943 жылдың күз айы болатын.

**3-Оқушы (қыз бала):-** Қымбатты әпкетай! Сізді түсімде көрдім. Жалпы қазіргі өміріміз көңілді: фашистермен қару тілінде келіссөз жүргізіп жатырмыз. Жеңіспен оралған соң айтатын нәрсе көп-ақ. Қолыңызды қатты қысып, құшып сүйемін. Қызыңыз Мәншүк. Менің майдандас жолдастарым сәлем айтып жатыр.  
  
**1- Оқушы:** Мәншүк 1922 жылы дүниеге келген. Шын аты Мәнсие. Анасы еркелетіп Моншақ деп атап кеткен. Мәншүктің әкесі дәрігер болған. Мәншүк кішкентай кезінен «дәрігер боламын» деп әкесіне еліктеп өскен. Мәншүк соғысқа өз еркімен аттанғанда 19- ға жаңа шыққан талдырмаш, пысық, жігерлі қыз еді. Майданға аттанғанда анасы «Жолың болсын, Моншағым!» деп шығарып салады.

Елімді қолыма қару алып қорғаймын деп алдыңғы  шепке сұранады. Сөйтіп, қабырғасы қатпаған Мәншүк пулеметші болып шығады.

**2- Оқушы:** Әлия, Казачиха деревнясы үшін  болған ұрыста асқан батылдық көрсетеді. Әлия өзі жараланғанына қарамастан «Алға!» деп атой салып, жау траншеясына басып кіреді. Осы ұрыста Әлия оққа ұшады. Ол кезде Әлия 19 жасқа толмаған кез еді. Әлияның денесі осы селоға батыр, жауынгер зиратына қойылған. Сол жерге ескерткіш орнатылған. Өзі оқыған  мектепте Әлияға арналған арнайы бөлме бар.  
  
Сөйтіп, Әлия, Ару Әлия, қаһарман Әлия бізге «Отаным», «елім» деп соққан жүрегін мирас етті.

**1- Оқушы:** Соғыс жылдары-ақ қазақстандық бес әскери құрамға гвардиялық деген құрметті атақ беріліп, олардың туларына әлденеше ордендер қадалды. Олардың жауынгерлерінің ерлігі аңызға айналды. Соның ішінде атақты 28 гвардиялық Панфилов дивизиясы бар. Оның құрамынан шыққан 28 батырдың батальон, кейіннен дивизия әскери қолбасшысы болған Бауыржан Момышұлының, Мәлік Ғабдулиннің есімдері соғыс тарихынан мәңгілік орын алады.

**Мұғалім:-** Ұлы Отан соғысына қатысқандар.

**1- Оқушы:** Қасым Қайсенов, Талғат Бигельдинов, Нүркен Әбдіров, Мәлік Ғабдуллин, Мәншүк Мәметова, Әлия Молдағұлова, Бауыржан Момышұлы, Төлеген Тоқтаров, Рақымжан Қошқарбаев сияқты аты аңызға айналған ағаларымыз бен апаларымызды тарих бетінде «Батыр» деп жазды.

**2- Оқушы:** Ауыр шайқастардан кейін жауынгерлерге соғыстың ауыртпалығына төзу үшін аз да болса демалыс керек еді. Әрине жауынгерлер ертең алдарында өлім күтіп тұрғанын білді. Дегенмен соғыста әзіл-қалжың, ән мен күй ұмытылмады.

(Көрініс: *"Майдандағы тыныштық" "Синий платочек"* әнімен.)

**1- Жүргізуші:** Берлин Операциясы — [Ұлы Отан соғысы](http://infourok.ru/go.html?href=http%3A%2F%2Fkk.wikipedia.org%2Fwiki%2F%25D2%25B0%25D0%25BB%25D1%258B_%25D0%259E%25D1%2582%25D0%25B0%25D0%25BD_%25D1%2581%25D0%25BE%25D2%2593%25D1%258B%25D1%2581%25D1%258B) барысындағы аса ірі шабуыл операцияларының бірі. 1945 ж. 16 сәуір мен 8 мамыр аралығын қамтыды. Оған Қазақстанда жасақталған үш атқыштар дивизиясы мен бір артиллерия, екі атқыштар полкы қатысты.

[Рейхстаг](http://infourok.ru/go.html?href=http%3A%2F%2Fkk.wikipedia.org%2Fw%2Findex.php%3Ftitle%3D%25D0%25A0%25D0%25B5%25D0%25B9%25D1%2585%25D1%2581%25D1%2582%25D0%25B0%25D0%25B3%26action%3Dedit%26redlink%3D1) ғимаратына алғашқылар қатарында лейтенант [Р. Қошқарбаев](http://infourok.ru/go.html?href=http%3A%2F%2Fkk.wikipedia.org%2Fw%2Findex.php%3Ftitle%3D%25D2%259A%25D0%25BE%25D1%2588%25D2%259B%25D0%25B0%25D1%2580%25D0%25B1%25D0%25B0%25D0%25B5%25D0%25B2%26action%3Dedit%26redlink%3D1) пен қатардағы жауынгер [Г. Булатов](http://infourok.ru/go.html?href=http%3A%2F%2Fkk.wikipedia.org%2Fw%2Findex.php%3Ftitle%3D%25D0%2591%25D1%2583%25D0%25BB%25D0%25B0%25D1%2582%25D0%25BE%25D0%25B2%26action%3Dedit%26redlink%3D1) бірінші болып еніп, ту тікті. 2 мамыр күні бүкіл Берлин қаласының әскери күштері қаруларын тастады. 8 мамыр күні сағат 22-ден 43 минут өткенде Берлин қаласы жанындағы [Карлсхорст](http://infourok.ru/go.html?href=http%3A%2F%2Fkk.wikipedia.org%2Fw%2Findex.php%3Ftitle%3D%25D0%259A%25D0%25B0%25D1%2580%25D0%25BB%25D1%2581%25D1%2585%25D0%25BE%25D1%2580%25D1%2581%25D1%2582%26action%3Dedit%26redlink%3D1) деген жерде германдық қолбасшылар өкілдері үзілді- кесілді тізе бүгу туралы актіге қол қойды.

Берлин операциясы кезінде кеңестік әскерлер 78291 адамынан айрылды, 274 184 адамы жаралы болды, контузия алды. Жау жағы жаяу әскерлерден тұратын 70 дивизиясынан, моторлы техникалы 23 [дивизиясынан](http://infourok.ru/go.html?href=http%3A%2F%2Fkk.wikipedia.org%2Fwiki%2F%25D0%2594%25D0%25B8%25D0%25B2%25D0%25B8%25D0%25B7%25D0%25B8%25D1%258F) айрылды, 480 мың адамы тұтқынға алынды. Осынша шығындарға қарамастан, қан төгіс майданда Кеңес халқының ержүрек, батыл азаматтары Жеңіске жетті.

*(*Видеокөрсетілім:  *«Қазақстандықтар Ұлы Отан соғысында!»)*

**Мұғалім:-**

Дәл  осынау жадыраңқы жай күні  
Болса дағы қай ғасырдың қай жылы  
Ұлы Отаным басым иіп бір минут,  
Есіне алмақ сол бір апат қайғыны  
  
*(1 минут үнсіздік, үнтаспадан жай ғана ән естіледі)*  
  
**2- Жүргізуші:**   
Отанымыздың байтақ жерін қорғады.  
Ақ сүт берген анасын қорғады.  
Пәк жүзді баласын қорғады.  
Самал өскен даласын қорғады.  
  
**Мұғалім:-** Иә, сұрапыл соғыс ешкімді аямады. Ана жарынан айырылды, бала әкесінен айырылды. Бірақ әкесін күте берді, күте берді  
  
*(*Ән: *«Соғыстан қайтқан солдаттар.»)*  
  
**Мұғалім:** Соғыс бітті. Ауыр жылдар артта қалды. Жеңіс туы желбіреді.

**1- Жүргізуші:** 1945 жылдың 9 мамыры. Герман фашизмінің күйрей жеңілген күні. Жеңіс! Ұлы Жеңіс!  
Сүйінші , халқым сүйінші,  
Сүйіншіге — сүйінші!  
Шаттан ата-анамыз!  
Шаттан ата-бабамыз!

**2- Жүргізуші:**

Байтақ Отан сия ма тар қыспаққа?

Мұхиттай жігер тасып сол бір шақта

Жан-жақтылы соққыдан жау қирады,

Жеңіс туы қадалды Рейхстагқа!

Күткен Жеңіс жарқ етті сәуле шашып,

Жеңіс келді, қуандық көңіл тойып

Жауды жойып батырлар елге оралды,

Ата-анамен қауышты құшақ жайып.

**1- Жүргізуші:**

Мамыр келді ағаштар бүрін жарып,

Бейбіт өмір оралды күні жарық

"Шүкір" деп әжелер жүр ақ жаулықтың

Ұшымен көздің жасын сығып алып,

Аспанда күн жарқырап күліп тұрды,

Бейбіт өмір шаттығы тұнып тұрды.

Соғыстан соңғы сәби күлкісімен,

Қара күндер қайғысын ұмыттырды.

*(*Көрініс:*«Жеңіс туын желбіреткен күн»- "День победы" әнімен)*

**Мұғалім:**

****Отан үшін от кешкен,  
Денелерін оқ тескен.  
Ұмытпайық бұларды  
Ұрпағы үшін жан кешкен...

**Хормен оқушылар:**

Соғыс өрті жанбасын,

Сәбилер жетім қалмасын!

Бесігінде сәбидің, есігінде әр үйдің

Болмасын соғыс, болмасын!

**Мұғалім:**Келешек ұрпақтың тілегі осы. Ешқашан соғыс болмай, әлемде тек бейбітшілік болсын!

*(*Би : *«Ақ көгершін»)*



